বিশিষ্ট নজরুল–সংগীত গায়িকা মোস্তারী পারভীন টিনা তাঁর নজরুলের ইসলামী গান ও ভক্তিগীতি গ্রন্থে (২০১৩) জানাচ্ছেন নজরুল হযরত মুহম্মদ (স.)-এর ওপর তাঁর সর্বাধিক ইসলামিক গান লিখেছিলেন। তাঁর আবির্ভাব, তিরোভাব, এবং মহিমা কীর্তন করে তিনি গান রচনা করেছিলেন। এ ছাড়া আল্লাহ্‌র প্রশস্তিমূলক গান ‘হামদ’ ও ঈদ, রমজান, আযান, মসজিদ ও নামাজ এবং মোহররমের ওপর তিনি গান লিখেছিলেন। গান লিখেছিলেন বিবি ফাতেমার ওপর, আরব, মক্কা, মদিনার ওপর। গজলের প্রসার নজরুলের হাতেই ঘটেছিল।